Gordhan kap erg na OB in hofstukkePravin Gordhan. Foto: Jairus Mmutle/GCIS Pravin Gordhan, minister van openbare ondernemings, het ŉ dringende aansoek ingedien vir ŉ interdik teen die implementering van remediërende stappe wat deur die openbare beskermer aanbeveel is. Busisiwe Mkhwebane het Vrydag verskeie regeringsfunksies, onder andere pres. Cyril Ramaphosa en die polisie, versoek om teen Gordhan op te tree vir sy rol in die destydse stigting van die sogenaamde “rogue” eenheid in die Suid-Afrikaanse Inkomstediens (SAID). Gordhan het nou egter die hof genader en versoek dat die OB se remediërende stappe opgeskort word, totdat die geregtelike hersiening van die verslag afgehandel is. Hy versoek die hof ook vir ŉ interdik om die kantoor van die OB en Mkhwebane te verhoed om die remediërende stappe af te dwing totdat die hersiening van die verslag afgehandel is. ”Terwyl ek groot respek vir die kantoor van die openbare beskermer het, betwyfel ek die bevoegdheid, integriteit, wettige geletterdheid en grondwetlike begrip van sy bekleër rakende haar bevoegdhede, pligte en funksies,” het Gordhan gesê. ”Hoewel dit jammer is dat hierdie sentimente uitgedruk moet word, onderhou ek dat die opskorting en interdik in die algehele belange van geregtigheid sal wees omdat ek die bona fides van die openbare beskermer sterk betwyfel in die ondersoek en uitreiking van die verslag.” Busisiwe Mkhwebane. Foto:Phando Jikelo/African News Agency(ANA) Gordhan het Mkhwebane ook daarvan beskuldig dat sy die belange van politieke vyande van Ramaphosa se “politieke vernuwingsprojek” bevorder. Volgens hom word die sogenaamde vernuwingsprojek teengestaan deur diegene wat dit frustreer in hul voortgesette soeke om staatshulpbronne te buit, soos hulle tydens die staatskapingskandaal gedoen het. Volgens Gordhan het die SAID die wettige reg gehad om ŉ intelligensie-eenheid op die been te bring om belastingontduiking te ondersoek en kom dit nie op ŉ sogenaamde “rogue” eenheid neer nie. Tog word ŉ gediskrediteerde narratief volgens Gordhan herhaal op versoek van onder meer die EFF. Volgens Gordhan toon die EFF se herhaalde ongegronde bewerings teen hom ŉ politieke motief vir die klag en het Mkhwebane nie daarin geslaag om die EFF se motief te bevraagteken nie. ”Dit is die gevolg van onbevoegdheid, vooroordeel, of albei. Dit blyk dat die openbare beskermer haar kantoor en sy uitgebreide magte toegelaat het om in hierdie politieke oorlog teen ‘eenheid en vernuwing’ gewapen te word.”